‘ยานยนต์’กำไรไตรมาส1แจ่ม
คำสั่งซื้อฟื้นตัวเร็วตั้งแต่ม.ค. เชียร์ลงทุน‘SAT-STANLY
16 มี.ค. 2555

คำสั่งซื้อฟื้นตัวเร็วตั้งแต่ม.ค. เชียร์ลงทุน‘SAT-STANLY
’งบกลุ่มยานยนต์ไตรมาสแรกแจ่ม รายได้ฟื้นเร็วกว่าคาด โบรกเกอร์แนะซื้อหุ้นดักยอดขายทะลักงานมอเตอร์โชว์ 
นายอภิชาติ การุณกรสกุล กรรมการผู้อำนวยการ บริษัท เอเซีย พรีซิชั่น (APCS) เปิดเผยว่า แนวโน้มผลประกอบการไตรมาสแรกปีนี้มีโอกาสดีกว่าช่วงเดียวกันปีก่อนประมาณ 5-10% และดีกว่าไตรมาส 4 ปี 2554 ค่อนข้างมาก เนื่องจากอุตสาหกรรมชิ้นส่วนยานยนต์ ชิ้นส่วนกล้องดิจิตอลและเครื่องปรับอากาศฟื้นตัวจากภาวะน้ำท่วมเร็วกว่าที่คาดการณ์ไว้ โดยเริ่มเห็นคำสั่งซื้อจากลูกค้ากลับเข้ามาตั้งแต่เดือน ม.ค.ที่ผ่านมา จากเดิมที่คาดว่าจะฟื้นตัวช่วงไตรมาส 2 ปีนี้
“รายได้จะกลับเข้าสู่ภาวะปกติเหมือนช่วงก่อนน้ำท่วม แนวโน้มอัตรากำไรสุทธิก็น่าจะดีขึ้นตามยอดขาย โดยคาดว่าอัตรากำไรสุทธิจะอยู่ที่ 13% เพิ่มขึ้นจากปีก่อนที่อยู่ในระดับ 10.2%” นายอภิชาติ กล่าว
ทั้งนี้ บริษัทตั้งเป้ารายได้ปี 2555 ที่ระดับ 1,100 ล้านบาท เพิ่มขึ้น 26% จากปีก่อนที่มีรายได้ประมาณ 876 ล้านบาท โดยมาจากยอดขายชิ้นส่วนยานยนต์ 60% ชิ้นส่วนกล้องดิจิตอล 15% ที่เหลือเป็นยอดขายจากชิ้นส่วนเครื่องปรับอากาศ
นายวีระยุทธ กิตะพาณิชย์ กรรมการผู้อำนวยการ บริษัท สมบูรณ์ แอ๊ดวานซ์ เทคโนโลยี (SAT) กล่าวว่า ผลประกอบการไตรมาสแรกปีนี้ของบริษัทมีแนวโน้มดีกว่าช่วงเดียวกันปีก่อนและโตขึ้นจากช่วงไตรมาส 4 ปี 2554 ประมาณ 20% ซึ่งเป็นไปตามการฟื้นตัวของอุตสาหกรรมยานยนต์ ขณะที่อัตรากำไรขั้นต้นน่าจะปรับตัวดีขึ้นเช่นกัน
“ปีนี้บริษัทตั้งเป้ารายได้โตขึ้น 30% จากปีก่อนที่มีรายได้รวม 6,577 ล้านบาท และตั้งเป้าอัตรากำไรขั้นต้น 20% ซึ่งสูงกว่าช่วงไตรมาส 4 ปีก่อน ที่อยู่ในระดับ 15%” นายวีระยุทธ กล่าว
ด้านบริษัทหลักทรัพย์ ฟินันเซีย ไซรัส แนะนำซื้อหุ้นกลุ่มยานยนต์ดักงาน “มอเตอร์โชว์” ที่จะมีขึ้นวันที่ 28 มี.ค.8 เม.ย.นี้ ขณะที่สภาอุตสาหกรรมแห่งประเทศไทย (ส.อ.ท.) จะประกาศตัวเลขการผลิตรถยนต์เดือน ก.พ. เร็วๆ นี้ คาดว่าจะออกมาดีและกลับสู่ภาวะปกติมากขึ้นเรื่อยๆ
นอกจากนี้ คาดว่ากำไรปกติของกลุ่มยานยนต์ปีนี้จะโตขึ้น 208% กำไรสุทธิเพิ่มขึ้น 412% ซึ่งเป็นหนึ่งในกลุ่มที่ฟื้นเร็วที่สุดหลังน้ำท่วม โดยหุ้น SAT และบริษัท ไทยสแตนเลย์การไฟฟ้า (STANLY) ยังมีอัตราราคาต่อกำไรต่อหุ้น (พี/อี) ค่อนข้างถูก ที่ 10 เท่า และ 8.6 เท่า ตามลำดับ จึงแนะซื้อให้ราคาเป้าหมาย SAT ที่ 30 บาท และ STANLY ที่ 220 บาท